
CHANTELLE SHAW

Varme og kulde

Oversatt av Mariann Sævold

MINISERIE: DEN BESTE SOMMEREN


Solfylte dager, milde briser og spirende kjærlighet. Fuglesang, søt musikk og dans under en stjerneklar himmel. Det er ingenting som kan måle seg med herlige sommerdager og -netter man aldri kommer til å glemme! Dette er del to i miniserien Den beste sommeren.

Chantelle Shaw bor ved kysten av Kent og lager historiene sine mens hun går turer langs stranden. Hun har vært gift i over tretti år og har seks barn. Hennes forkjærlighet for å lese og skrive Harlequinbøker begynte i tenårene, og hennes første bok ble utgitt i 2006. Chantelle liker sterke og litt uvanlige karakterer. Hun liker også hagearbeid, gå turer og et glass vin.

«Jeg regnet ikke med å finne deg alene her ute i mørket.»

Lissa Buchanan stivnet da hun hørte den alvorlige stemmen med sexy, gresk aksent. Hun visste uten å snu på hodet at stemmen tilhørte Takis Samaras, og huden hennes sitret.

«Jeg trodde du fremdeles holdt hoff i selskapsteltet», sa han dovent. «Den vakreste kvinnen på dansegulvet tiltrekker seg oppmerksomheten til hver eneste mann i rommet.»

«Jeg prøvde ikke å tiltrekke meg oppmerksomhet.» Hun var klar over at hun hørtes defensiv ut. Hun kunne ikke fordra partyjente-stempelet tabloidpressen hadde gitt henne. Den virkelige Lissa Buchanan var ikke sånn som media fremstilte henne, men det skulle hun ikke forklare en fremmed, selv om han var den mest spennende mannen hun noen gang hadde møtt. «Dessuten er søsteren min den vakreste kvinnen i sitt eget bryllup.»

«Eleanor er en henrivende brud, som sikkert er grunnen til at Jace valgte henne til sin kone», sa Takis tørt.

«Du virker overrasket over at Jace har giftet seg med min søster.» Omsider våget hun å se på ham, men ingenting kunne ha forberedt henne på hvordan kroppen reagerte på den voldsomme maskuliniteten hans. Under brudepikekjolen hardnet brystvortene, og silken strøk mot de følsomme knoppene og skapte en herlig friksjon.

Vielsen hadde funnet sted på rådhuset i Thessaloniki tidligere på dagen. Hjertet hennes hadde hoppet over et slag da hun fikk se forloveren til Jace Zagorakis. Hun hadde vært så intenst oppmerksom på det mørke nærværet hans, at hun knapt hadde greid å konsentrere seg om Eleanor og Jace da de avla løftene.

Under mottakelsen, som fant sted i et digert festtelt i hagen utenfor strandhuset til Jace, hadde blikket hennes konstant blitt trukket mot Takis. Han var ikke kjekk på en ordinær måte. Han var høy og muskuløs, men det skarpskårne ansiktet hadde et dystert og avvisende uttrykk. Når han en sjelden gang smilte, skinte de hvite tennene mot den olivenfargede huden. Det kullsvarte håret var kortklippet, og øynene hadde farge som kaldt stål under tykke øyenbryn.

Det var noe kompromissløst og samtidig fascinerende ved munnen hans, som var både sensuell og hard. Han var slank og sterk og minnet henne om en ulv.

Han trakk på skuldrene. «Jeg må innrømme at jeg ikke hadde trodd at Jace ville gifte seg. Jeg har kjent ham lenge, og han har alltid vært imot ekteskap.»

«Å, men hvem forstår seg vel på kjærlighetens mysterium?»

«Tror du kjærlighet er grunnen til at Jace giftet seg med søsteren din?»

«Hvilken annen grunn skulle det være?» Lissa så utover hagen, som var opplyst av hundrevis av bittesmå lys, og så Eleanor og den nybakte ektemannen komme ut av festteltet. Det var tydelig at de bare hadde øyne for hverandre. Hun hadde på følelsen av at Takis skulle til å si noe, men han nølte og fulgte blikket hennes mot de nygifte.

«Kanskje du har rett. Jeg er ingen ekspert på kjærlighet», sa han kynisk.

Lissa så vekk fra ham, lurte på hvorfor han uroet henne så sterkt. Hun hadde trengt en pause fra festlighetene og søkt tilflukt i et avsidesliggende hjørne av hagen, der hun kunne høre den beroligende lyden av bølgene som slo mot land.

Hun merket at han flyttet seg nærmere, og hun ble intenst oppmerksom på heten fra kroppen hans.

«Du har ikke fortalt meg grunnen til at du forlot festen.»

Hun kom ikke til å innrømme at hun var blitt sjalu da han danset med en yppig brunette i en åletrang, skarlagenrød kjole. «Jeg gikk ut fordi jeg ville være alene.»

«Løgner», sa han lavt. «Tror du ikke jeg la merke til at du så på meg under mottakelsen?»

Hadde hun gjort det så åpenbart? Forlegenheten bredte seg i henne. Han var den mest sexy mannen hun noensinne hadde møtt. Mennene hun kjente var for det meste flotte modeller eller menn som drømte om å bli skuespillere, men sammenlignet med Takis var de bare guttunger. Han var sikkert en fabelaktig elsker. Hun ante ikke hvordan hun kunne være så sikker på det, siden hun fullstendig manglet seksuell erfaring, men pulseringen nederst i magen var en reaksjon på den glødende sensualiteten hans.

Hun ba om at mørket måtte skjule rødmen som krøp oppover ansiktet. «Antyder du at jeg gikk ut hit i håp om at du skulle følge etter?»

«Gjorde du det?»

«Selvfølgelig ikke. Jeg var ikke engang klar over at du hadde lagt merke til meg. Du ble jo formelig spist levende av den kvinnen i den altfor trange kjolen.»

Han lo hest. «Jeg ber om unnskyldning for at jeg forstyrrer deg. Jeg skal gå, hvis det er det du ønsker.» Han snakket med selvsikkerheten til en mann som var fullstendig klar over hvilken virkning han hadde på det motsatte kjønn, på henne.

«Du kan gjøre akkurat som du vil. Det gjør du sikkert uansett. Du må gjerne bli her, men jeg går opp til huset og venter på drosjen.»

«Jeg regner med at du overnatter på Pangalos Beach Resort. Jeg bor også på hotellet, og da er det bare rett og rimelig at jeg kjører deg.»

Turen til Sithonia, en halvøy i det nordlige Hellas, tok over en time fra Thessaloniki. Tanken på å være alene med ham, fikk henne nesten til å miste fatningen, men hun kom ikke på noen unnskyldning for ikke å bli med ham. «Eh … det er snilt av deg.»

Han trakk på skuldrene. «Jace ba meg sørge for at du kommer deg trygt tilbake til hotellet.»

Han hadde altså bare tilbudt seg å kjøre henne fordi det var hans plikt som forlover, og ikke fordi han var interessert i henne. Ikke at hun ville at han skulle være det, forsikret hun seg selv om. Men hun kunne ikke fordra tanken på at hun var en byrde, for det var akkurat det bestefaren hadde fått henne til å føle seg som under oppveksten.

«Jeg er ikke snill», fortsatte han.  «Du må ikke forveksle meg med de rike kjærestene du tuller rundt med på Maldivene eller på en eller annen yacht i St. Tropez. Kjærlighetslivet ditt er en utømmelig kilde til underholdning for alle som leser tabloidavisene.» Han fikk et hardt drag om kjeven. «Jeg er en overlever. Jeg slepte meg opp av rennesteinen og kjempet hvert skritt på veien for å bygge opp den vellykkede hotellkjeden min.»

De spydige kommentarene hans gjorde Lissa rasende. Hvordan våget han å dømme henne, når han ikke visste noe som helst om henne. Hun skulle til å fortelle ham at det ikke angikk ham hvordan hun levde livet sitt, men hun skyldte ham ikke en unnskyldning.

Hun hadde mange års erfaring med å skjule følelsene sine, og trakk likegyldig på skuldrene. «Du leser antagelig tabloidavisene, siden du angivelig vet så mye om meg.»

Skulle hun være ærlig, kunne hun ikke klandre ham for at han trodde det verste om henne. Hun hadde aldri benektet alle ryktene og all sladderen om privatlivet hennes, og sannheten var at hun med vilje hadde søkt medias oppmerksomhet, vel vitende om at rapporter om den angivelig dårlige oppførselen hennes kom til å gjøre bestefaren rasende. Hun hadde vært fast bestemt på å tiltrekke seg oppmerksomheten til Pappoús på den ene eller den andre måten.

Kostas Pangalos ble Lissas verge da foreldrene hennes døde da hun var liten, men han hadde vært altfor opptatt med hotelldriften til å ha tid til det foreldreløse og traumatiserte yngste barnebarnet. Da han døde for seksten måneder siden, arvet Eleanor, favorittbarnebarnet, Gilpin Leisure.

Den siste avvisningen til bestefaren var et bittert slag for Lissa, og broren hennes, Mark, var blitt rasende over å ha blitt oversett. Eleanor hadde utnevnt ham til daglig leder av Pangalos Beach Resort, men Mark kjempet med sine egne demoner og hadde kjørt hotelløkonomien i grøfta, og til slutt hadde Jace dukket opp med en redningspakke.

Hun rev blikket bort fra Takis og gikk forbi ham. «Svogeren min er ikke ansvarlig for meg, og du er det i hvert fall ikke. Jeg kommer meg tilbake til Pangalos på egen hånd.»

«Slutt å oppføre deg som en bortskjemt drittunge. Avbestill drosjen og vær klar til å dra om fem minutter.»

«Du er ubeskrivelig arrogant», glefset hun.

Han benektet det ikke. Han stirret på ansiktet hennes, og hun holdt pusten da han strøk fingeren lett nedover kinnet hennes. «Og du er ubeskrivelig vakker, men det vet du sikkert.» Den dype stemmen hans strøk som fløyel over huden hennes. «Jeg kjente deg igjen fra TV-reklamene og bilder i ukeblader fra den tiden du var modell for det kjente kosmetikkselskapet.»

Den glødende intensiteten han så på henne med, fikk hjertet hennes til å hoppe over et slag. Hun visste hva det blikket betydde. Begjær.

Helt siden hun kom i puberteten og den slanke, spenstige kroppen hennes utviklet kurver, hadde menn villet ha henne. Til å begynne med hadde det gjort henne utilpass, men etter hvert hadde det fylt henne med en berusende maktfølelse fordi hun alltid ble oversett av bestefaren. Men selv om hun hadde flørtet med beundrerne, hadde hun aldri tillatt eller ønsket at ting skulle utvikle seg.

Oppmerksomheten Takis viste henne, fylte henne med både frykt og spenning. Han var i en helt annen klasse enn henne. Hjernen ba henne  trekke seg bort, slik hun ville gjort hvis han hadde vært en hvilken som helst annen mann, men det var noe ved ham som ga henne lyst til å svare på den nesten påtagelige seksuelle kjemien mellom dem.

Han fascinerte henne på en måte ingen annen mann hadde gjort, og fikk henne til å ønske at hun kunne kvitte seg med alle hemninger og all usikkerhet. Hun lurte på hvordan det ville være å kysse ham, og ble sjokkert over at hun faktisk hadde lyst til å finne det ut.

Øynene hans glødet, og hjertet hennes gjorde et byks ved tanken på at han hadde lest tankene hennes.

Hun holdt pusten da han langsomt bøyde ansiktet mot hennes, og strøk tungen ubevisst over underleppen. Han stivnet brått og trakk seg bort, og hun følte både lettelse og skuffelse.

«Gå og hent tingene dine», sa han i en tone som tilsa at han var helt upåvirket av elektrisiteten som spraket mellom dem.

Men hjertet hennes hamret fremdeles hardt etter nesten-kysset. Hva hadde fått ham til å ombestemme seg? Det forunderlige var at hun faktisk hadde håpet at han ville kysse henne. Hun kjente ham ikke, og hun likte ham definitivt ikke. Den dominerende personligheten og den voldsomme tiltrekningskraften hans var en altfor stor trussel for likevekten hennes.

Hun skulle til å gjenta at hun ikke ville ha skyss, men det harde ansiktsuttrykket hans advarte henne om at han var en mann som alltid fikk viljen sin. Det slo henne at søsteren kanskje hadde fått Jace til å be ham om å kjøre henne tilbake til hotellet på Pangalos Resort. Eleanor hadde alltid vært beskyttende.

Hun innså at hun ikke hadde annet valg enn å godta tilbudet hans, og mumlet noe upassende idet hun trampet over plenen i retning huset.

Takis hadde møtt kvinner som Lissa før. De var irriterende selvopptatte og oppførte seg som om andre sto i gjeld til dem. Han hadde trodd at han var immun mot manipulerende, pene blondiner. Han foretrakk elegante karrierekvinner som aksepterte begrensningene ved en affære med en mann som ikke engang var villig til å diskutere et forpliktende forhold.

Han kastet et skrått blikk på henne der hun satt ved siden av ham i bilen. Hun var så vakker at det tok pusten fra ham. Det var lett å se hvorfor kameraet elsket det utsøkte ansiktet og de store, blå øynene som minnet ham om de blå kirkekuplene på Santorini.

Før bryllupet hadde en utålmodig Jace ventet på at bruden hans skulle komme, men blikket til Takis hadde glidd fra Eleanor i bryllupsstasen til brudepiken hennes, som var iført en kornblomstblå silkekjole som formet seg etter den slanke skikkelsen og de små, høye brystene. Han hadde vært helt uforberedt på virkningen av smilet hennes. Det var søtt og uttrykte en sårbarhet han antagelig bare innbilte seg. For ikke lenge siden hadde hun dominert i sosiale medier, og tabloidpressen hadde vært fullstendig besatt av den hektiske livsstilen hennes, men den siste tiden hadde hun ikke vært i medienes søkelys.

I løpet av bryllupsmottakelsen hadde han latt seg forføre av den myke stemmen når hun fortalte om livet sitt, som lot til å bestå av en endeløs rekke fester.

Han hadde måttet minne seg selv på alle historiene han hadde lest om de utallige forbindelsene hennes til mannlige kjendiser som var like berømte og like intetsigende som hun var selv. Det hadde også versert rykter om narkotikabruk, noe hun hadde benektet, men forskjellige kilder hadde rapportert om at hun var blitt droppet av kosmetikkselskapet hun representerte. Lissa var trøbbel med stor T, og han hadde bare gått med på Jaces forespørsel om å kjøre henne til Pangalos hotell fordi det ville ha vært ufint å nekte.

Hvem prøvde han egentlig å lure? tenkte han hånlig. Han var blitt ubeskrivelig fristet til å kysse henne i hagen. Heldigvis hadde hjernen hans i siste sekund overstyrt kjønnsdriften, men han hadde måttet hente frem alt han hadde av viljestyrke for å motstå de fyldige leppene hennes. Den seksuelle spenningen hadde sitret mellom dem, og sannheten var at han hadde grepet sjansen til å tilbringe litt tid sammen med henne under turen til Sithonia.

Han skottet bort på henne igjen og så at hun holdt et lite speil i den ene hånden og en tube med leppestift i den andre. Magen hans vred seg da hun strøk leppestift over leppene og fremhevet den sensuelle formen på dem. Tankene hans gled tilbake til den gangen han var seksten og bodde i farens hus i den avsidesliggende fjellandsbyen nord i Hellas, der han var født.

*

Takis visste at Spiros var ute da han gikk inn i kjøkkenet. Han satt antagelig full og bråkete på en eller annen bar. Anspentheten hjemme forsvant når faren var ute.

Stemoren tittet inn i det sprukne speilet over vasken mens hun påførte leppene leppestift. Han lente seg inntil dørkarmen og så på Marina. Blikket hans festet seg ved de blanke leppene hennes, og han skammet seg over at han ikke var i stand til å kontrollere hardheten under jeansene. Blikket hans møtte hennes i speilet, og han kjente en ulovlig sitring av begjær.

Marina var bare noen få år eldre enn ham, og teknisk sett var hun ikke stemoren hans, siden faren hans aldri hadde giftet seg med henne, selv om hun hadde gitt Spiros en sønn til. I landsbyen ble det hvisket om at Giannis var en bastardos, men folk nevnte det aldri foran Takis, som elsket halvbroren dypt og inderlig.

Marina virvlet rundt. «Liker du leppestiften min?»

Han stirret på de mørkerøde leppene hennes, og mektige, presserende følelser pulserte i ham. «Ja.»

«Du har lyst til å kysse meg, har du ikke?» Med svaiende hofter gikk hun gjennom rommet. Hun stoppet så nær ham at brystene presset mot brystet hans, og han glemte nesten å puste. «Jeg vet at du planlegger å dra herfra. Ta meg og Giannis med deg, så kan du hver eneste kveld gjøre mer enn å kysse meg. Du kan få meg, Takis.» Hun strøk leppene mot hans. «Hjelp meg å komme bort fra denne gudsforlatte landsbyen og faren din, så skal jeg gjøre deg til mann.»

*

Tenåringsforelskelsen Takis opplevde, gjorde at han ikke hadde hatt en sjanse til å stå imot stemorens tilnærmelser. Han kunne ikke ha forutsett at handlingene hans ville få forferdelige konsekvenser for henne og Giannis …

Han svelget hardt og tvang tankene bort fra fortiden og den vesle gutten som ville ha vært en mann nå, om han hadde fått leve. Minnene var altfor vonde, skyldfølelsen en enorm byrde. Noe inni ham hadde dødd sammen med Giannis, og den dagen broren ble gravlagt, hadde Takis lovet at han aldri noensinne igjen skulle miste kontrollen over følelsene sine. I snart tjue år hadde han ikke hatt noen problemer med å holde det løftet. Sannheten var at han aldri hadde møtt en kvinne som hadde fristet ham til å bryte det.

«Du har kjørt forbi veien vi skulle ha svingt inn på.» Lissas stemme rev ham ut av tankene, og han bannet lavt.

«Du er veldig stille», sa han da de var på vei i riktig retning igjen. Lissas skravling om mennesker han aldri hadde møtt og ikke hadde noen interesse av, ville ha vært bedre enn at han veltet seg i det svarte hullet som var fortiden hans. «Har du sluppet opp for noe å si?»

«Jeg snakket mer enn nok om meg selv på bryllupsfesten.» Hun ga ham et unnskyldende smil som hadde en underlig virkning på hjerterytmen hans. «Nå er det din tur til å fortelle noe om deg selv.»

«Hva vil du vite?»

«Er du gift?»

Han kunne ikke annet enn å le. «Diskresjon er ikke din sterkeste side. Jeg er ikke gift, og jeg har heller ingen planer om å gifte meg, noensinne.»

«Du kommer vel til å gifte deg når du får barn?»

«Jeg vil ikke ha barn. Foreldreansvar er ikke noe for meg.» Han holdt blikket rettet mot veien, men han merket at hun så nysgjerrig på ham.

«Jeg trodde alle greske menn ønsket seg en arving som kunne føre slektsnavnet videre.»

«Ikke jeg. Og jeg er den eneste levende etterkommeren etter min far.» Fingrene hans strammet automatisk grepet om rattet da han så for seg den lille kisten som inneholdt brorens kropp. «Jeg skal sørge for at det aldri kommer noen etter meg som kan bære navnet Samaras.»

«Er faren din død?»

«Ja.»

«Hva med moren din?»

«Hun døde for et par år siden.» Han hadde betalt for morens begravelse da han ble informert om hennes død av mannen hun bodde sammen med, men han hadde ikke deltatt i begravelsen, for han hadde ikke følt noe for kvinnen som forlot ham før han var gammel nok til å begynne på skolen. På samme måte som han forlot Giannis. Skyldfølelsen var som bitter galle i halsen hans.

«Mine foreldre er også døde. De døde da jeg var lita, og jeg og broren og søsteren min flyttet til besteforeldrene mine. Nana Francine døde ikke lenge etter. Hun ble knust da hun mistet moren min. Jeg tror ikke bestefar likte å få ansvaret for tre barn.»

«Jeg har hørt at Kostas Pangalos var en formidabel skikkelse.»

«Pappoús var en bølle», sa Lissa tonløst. «Han var veldig opptatt av Eleanor fordi hun minnet ham om moren vår, men han brydde seg ikke om Mark og meg.»

Takis hørte en liten skjelving i stemmen hennes og forsto at bestefarens avvisning hadde såret henne. Han kunne ikke annet enn å kjenne et stikk av medfølelse for den vesle jenta som hadde opplevd noe så tragisk som å miste begge foreldrene samtidig som hun hadde følt seg uelsket av bestefaren. Han visste godt hvordan det var å vokse opp uten kjærlighet.

Han rynket pannen, måtte erkjenne at Lissa ikke var som han hadde trodd. Ifølge de forskjellige nettstedene som hadde vært fullstendig besatt av henne, var hun en ufølsom, vakker hjerteknuser.

Under bryllupsfesten hadde menn stirret på henne. Han hadde lagt merke til de vellystige blikkene deres, som om hun skulle ha vært offentlig eiendom, og var blitt sint og fylt av en uforklarlig eiertrang.

Han snudde seg mot henne. Hun så fort bort, og han ble fascinert av rødmen som krøp opp i kinnene hennes. Uskylden hun omga seg med nå måtte være skuespill, men hva ville hun oppnå med det? Det var fullstendig bortkastet på ham. Han visste godt hvor manipulerende kvinner var.

«Du sa at du har kjent svogeren min en stund.» Lissa brøt den anspente stillheten.

«Vi møttes da vi jobbet på en byggeplass. Jeg hadde ingen familie, og Jace tok seg av moren etter at faren hans døde. Vi var begge desperate etter å tjene penger, men vi var tenåringer og løy om alderen, slik at formannen på byggeplassen skulle ansette oss.»

Ukene og månedene etter at han forlot landsbyen hadde vært vanskelige. Han hadde vært hjemløs, blakk og nesten gal av sorg over tapet av broren. Vennskapet med Jace hadde reddet ham fra å synke enda lenger ned i fortvilelsen.

«Jace og jeg støttet hverandre mens vi utviklet karrierene våre. Skjebnen hjalp oss da vi vant en betydelig lottopremie som vi delte. Pengene tillot Jace å etablere eiendomsselskapet sitt, og jeg etablerte Perseus, hotellkonsernet mitt.»

«Perseus er en skikkelse i gresk mytologi, stemmer ikke det?»

«Jo, det var han som drepte uhyret Medusa.»

«Det er et merkelig navn på et hotellkonsern. Du kunne ha valgt Zevs, kongen av Olympus. Eller Hefaistos, konstruksjonsmesteren, siden du en gang jobbet med konstruksjonsprosjekter.»

Takis ble overrasket. «Har du studert gresk mytologi?»

«Ikke formelt, men jeg er fascinert av eldre gresk historie, og har lest mange bøker om det.

Han skulle ikke forklare at han hadde valgt Perseus, uhyreslakteren, som en konstant påminnelse om uhyret som hadde bodd i faren hans, og som kanskje bodde i ham også.

Uten familie eller følelsesmessige bånd, hadde han gått fullt og helt inn for å bli rik. Han hadde vært sulten på suksess, fast bestemt på aldri å vende tilbake til landsbyen som lå nær grensen til Albania. Regionen led av fattigdom og arbeidsløshet, og faren hadde tjent til livets opphold ved å gjete geiter – de eneste husdyrene som egnet seg i det ulendte landskapet. Men livet som geitegjeter fristet ikke Takis.

Giannisʼ død hadde etterlatt et tomrom i hjertet hans, men han hadde oppdaget at mangelen på følelser gjorde ham til en enormt dyktig forretningsmann. Å ta sjanser skremte ikke ham, når han allerede hadde mistet den eneste personen han hadde elsket. Etter hvert som han bygget opp imperiet sitt, hadde han fått rykte på seg for å være nådeløs. Fra utsiden kunne det virke som om han hadde alt. Penger, flere hjem rundt om i verden og en konstant strøm av vakre kvinner i sengen sin. Men alt føltes  meningsløst. Suksessen betydde ingenting for ham, når han bar på en hemmelighet som var så mørk og skammelig at han aldri hadde nevnt den for noen.

Han skjøv bort minnene. «Det første hotellet jeg kjøpte på Mykonos var i dårlig forfatning. Jeg forvandlet det til et prisvinnende femstjerners hotell, og jeg eier fire andre luksushoteller på øygruppa Kykladene, i tillegg til to luksushoteller i Aten.»

Han rynket pannen da han hørte et grynt, og kastet et blikk på Lissa. Hun hadde åpenbart ikke latt seg imponere over prestasjonene hans, for hun sov tungt. Han skar en grimase. Lissa Buchanan var tydeligvis ikke interessert i andre temaer enn henne selv.

Pangalos Beach Resort lå like foran dem nå. Han svingte inn i oppkjørselen og parkerte ved trappen som førte opp til hovedinngangen. Skinnet fra en utelampe flommet inn gjennom bilvinduet og lyste opp de utsøkte trekkene hennes.

Luggen hadde falt ned i ansiktet hennes, og han måtte ta seg kraftig sammen for ikke å stryke håret bort fra kinnet hennes. Øynene hennes fløy opp og møtte blikket hans. Halvmørket kamuflerte blåfargen i øynene hennes, men pupillene utvidet seg, og han hørte pusten hennes sette opp farten – eller var det hans?

Han bannet innvendig. Han kunne ikke huske at han noen gang var blitt så intenst opphisset av en kvinne – bortsett fra en kvinne for mange år siden, den gangen han var ung og proppfull av testosteron. Stemoren hadde utnyttet følelsene han hadde for henne. Han hadde lengtet etter ømhet og hengivenhet, mens Marina hadde brukt ham for å komme seg bort fra livet sammen med faren hans.

Lissa blunket. «Beklager». Hun gjespet. «Jeg husker at du snakket, men jeg må ha duppet av.»

«Beklager at jeg kjedet deg med livshistorien min», sa han tørt.

«Å, jeg sovner alltid under bilturer.» Hun rettet seg opp og ristet på hodet. Blikket hans ble trukket mot den slanke halsen hennes. Atmosfæren i bilen var eksplosiv, fylt av seksuell spenning, og han var sikker på at hun merket det.

Han ble lettet da hun åpnet døren og gikk ut av bilen. Han gjorde det samme, men da han fulgte etter henne over den gruslagte innkjørselen, snublet hun og ville ha falt om han ikke lynraskt hadde grepet tak i henne.

«Au! Ankelen min.»

Han hjalp henne bort til en lav mur, slik at hun kunne sette seg, og satte seg på huk foran henne mens hun gned ankelen. «Hvorfor bruker kvinner sånne latterlige sko?» spurte han utålmodig.

«Jeg elsker høyhælte sko. Uten dem er jeg altfor lav.»

«Du bør ta dem av deg i tilfelle ankelen hovner opp.»

Hun tok av seg de upraktiske sandalene, vred på tærne og sukket.

«Klarer du å gå?»

«Det gjør jeg sikkert.» Hun reiste seg forsiktig, men da hun prøvde å legge vekten på den skadde ankelen, gispet hun og satte seg igjen. «Jeg blir her en stund. Smerten gir seg nok snart.» Hun så opp på ham. «Takk for skyssen.»

Takis slapp pusten langsomt ut. «Jeg kan ikke gå fra deg her. Jeg skal bære deg inn på hotellet.»

«Det er ikke nødvendig.»

Han overhørte protesten hennes og løftet henne opp i armene. Hun veide nesten ingenting.

«Legg armene rundt halsen min», befalte han, forundret over anspentheten han følte i kroppen hennes. Hun oppførte seg som om hun ikke hadde vært så nær en mann før. Den tanken slo han raskt fra seg, da han husket alle medieoppslagene om det hektiske kjærlighetslivet hennes.

«Det er en inngang til den private leiligheten på baksiden av hotellet», sa hun.

Han fulgte veibeskrivelsen hennes og kom til en dør på en tilbaketrukket gårdsplass, ventet mens hun tok en nøkkel opp av vesken og ga den til ham. Han stakk nøkkelen i låsen, dyttet opp døren med skulderen og gikk inn i en gang der en heis førte dem opp til toppetasjen og rett inn i leiligheten.

Han bar henne inn i en stor stue og så seg nysgjerrig rundt, visste at Jace hadde bodd i leiligheten som barn. Foreldrene hans hadde vært deleiere i hotellet, helt til Kostas Pangalos lurte fra Dimitri Zagorakis hans del av selskapet.

Han plasserte henne på sofaen, fast bestemt på å si god natt til henne og gå, men kroppen nektet å adlyde hjernen. Han så ned på henne. Håret rammet inn ansiktet hennes som en gyllen gardin, og øynene var forbløffende blå. Den blanke, røde munnen ga løfter om kjødelige nytelser som fikk begjæret til å pulsere i ham. Hun truet selvkontrollen hans på en måte ingen annen kvinne hadde gjort.

«Lyst på en drink? Broren min satte igjen en flaske whisky da han dro.» Hun reiste seg nølende og gikk gjennom rommet uten tegn til ubehag.

«Nei, takk. Jeg ser at den forstuede ankelen din på mirakuløst vis har kommet seg», sa han hånlig.

Hun trakk på skuldrene. «Smerten har gitt seg. Jeg drev med turn da jeg var yngre. Jeg fikk et brudd i ankelen under en oppvisning, og fremdeles hender det at jeg vrikker den.»

«Er du sikker på at du ikke bare lot som om du skadet ankelen for å lokke meg inn i leiligheten?»

«Selvfølgelig. Hvorfor skulle jeg gjøre det?» Hun virket oppriktig overrasket. Men han var lei av å spille spill. Følte hun virkelig ikke dette begjæret mellom dem? Han gikk nærmere henne og så at hun sperret opp øynene.

«På grunn av dette», sa han hest. Han var nødt til å kysse henne. Men han hadde fullstendig kontroll, forsikret han seg selv om da han la armen rundt henne.

Hun gispet lavt, men trakk seg ikke bort. Tungespissen hennes gled raskt over leppene i en ubevisst invitasjon, eller var det med overlegg?

Med et lavt stønn trakk han henne inntil seg.

